Oljeselskap

Oljeselskap, også kalt olje- og gasselskap, er et nasjonalt eller multinasjonalt (flernasjonalt) forretningsselskap som driver med utvinning og foredling av petroleum i form av råolje og naturgass samt salg av bensin og andre petroleumsprodukter. Slike næringsforetak er en del av oljeindustrien og kan arbeide med alt fra oljeleting og utforsking, oljeutvinning, oljeraffinering og transport (for eksempel gjennom tankskip og rørledninger) til forsyning, markedsføring og detaljsalg.

Oljeselskaper er blant verdens aller største næringselskaper. Mange har gjennom årene skiftet navn og eiere, blitt fusjonert med hverandre og andre energiselskaper og industrikonsern eller blitt kjøpt opp. Sammenslutninger av forretningsforetak skjer vanligvis for å styrke et selskaps posisjon i et kommersielt marked, ikke minst når konkurransen blir hardere på grunn av økt globalisering. Dersom en regner etter omsetning, var BP, Exxon Mobil, Shell, Total, Chevron og ConocoPhillips de største oljeselskapene i verden i 2005. 

 Typer 
Noen oljeselskaper deltar bare i oppstrømsaktivitetene, det vil si leting og utvinning, eller bare i nedstrømsaktivitetene, altså raffinering og forsyning. Et oljeselskap som er virksomt i alle delene av petroleumsindustrien, kalles et integrert oljeselskap. Flernasjonale foretak kan være organisert vertikalt med et morselskap i det opprinnelige hjemlandet og datterselskaper i utlandet. Det er for eksempel flere amerikanske oljeselskaper som utvinner olje i Midtøsten og selger oljeprodukter i Europa og andre steder. Også på norsk sokkel er det mange internasjonale selskaper som operer i ulike funksjoner. Multinasjonale foretak som derimot er bygd opp horisontalt, lager liknende produkter i anlegg i flere land.

Integrert oljeselskap, også kalt helintegrert eller fullintegrert oljeselskap, er et olje- og gasselskap som er engasjert i alle delene av oljeindustrien. Slike næringsselskaper har virksomheter innenfor alle trinnene i både oppstrøms-, midtstrøms- og nedstrømsaktivitetene, det vil si utvinning og foredling av petroleum i form av råolje, naturgasskondensat og naturgass, samt transport og lagring, forsyning og salg av raffinerte og ikke-raffinerte petroleumsprodukter. Aktivitetene omfatter alt fra oljeleting og utforsking, oljeutvinning, oljeraffinering og transport, for eksempel gjennom tankskip og rørledninger, til markedsføring og detaljsalg. Oljeselskaper som ikke er integrerte, konsentrerer seg om noen eller deler av arbeidsområdene.

 Oljeselskaper 
Listene under viser noen av verdens mange større og mindre olje- og gasselskaper, både tidligere og nåværende.

Ofte forveksles navn på oljeselskaper med merkevarenavn på oljeprodukter og bensinstasjonkjeder, navn som kan variere fra land til land. For eksempel ble det amerikanske selskapet Gulf Oil overtatt av det seinere ChevronTexaco i 1984, men varemerket Gulf brukes fortsatt i flere land. Tilsvarende har det amerikanske selskapet ExxonMobil beholdt navnet Esso som varemerke på sine produkter i land utenfor USA. Det tidligere selskapnavnet Exxon ble innført over hele USA i 1972, mens Esso ble beholdt som navn på bensinstasjoner i utlandet. Det tidligere belgiske selskapet Petrofina, som opprinnelig ble grunnlagt i 1920 under navnet Compagnie Financière Belge des Pétroles og i 1999 ble slått sammen med Total, markedsførte sine oljeprodukter under varemerket Fina. Det amerikanske oljeselskapet ConocoPhillips selger bensin og andre oljeprodukter under navnet Jet.

 Statseide oljeselskaper i produsentland 
 Equinor, Norge
 Saudi Aramco (Saudi Arabian Oil Company), Saudi-Arabia, verdens største oljeprodusent
 National Iranian Oil Company, (NIOC), iransk oljeselskap som siden 1973 har hatt kontrollen over hele petroleumsindustrien i landet
 Pemex (Petróleos Mexicanos), Mexico, dannet 1938
 NUNAOIL, statlig, grønlandsk oljeselskap grunnlagt 1985
 DONG, dansk statseid energiselskap som også er engasjert i leting og produksjon av olje og gass, grunnlagt som Dansk Naturgas A/S i 1972
 Sinopec (China Petroleum & Chemical Corporation), kinesisk oljeselskap, blant Kinas tre største oljeselskaper
 PetroChina, Kinas største oljeselskap, grunnlagt 1999
 Petróleos de Venezuela S.A., (PDVSA), venezuelansk statlig integrert oljeselskap dannet 1976, blant de største petroleumsleverandørene til USA
 Petrofina, tidligere belgisk oljeselskap, opprinnelig grunnlagt i 1920
 Jukos, Russlands største oljeselskap, grunnlagt 1993
 Lukoil, Russlands største olje- og gasskonsern, grunnlagt 1993
 Kuwait Petroleum Corporation (KPC), Kuwait, etablert 1980
 Pertamina (Perusahaan Pertambangan Minyak Dan Gas Bumi Negara), indonesisk statseid oljeselskap grunnlagt 1960

 Internasjonale oljeselskaper 

 «De store internasjonale» 

De tidligere sju største internasjonale oljeselskapene ble kalt «De syv søstre» eller The Majors på engelsk. Flere av disse har siden fusjonert, og	
ExxonMobil, Royal Dutch Shell, BP, Chevron Corporation, ConocoPhillips, Total S.A. kalles i dag supermajors i den internasjonale petroleumsindustrien.

 Shell (Royal Dutch Shell plc), nederlandsk-britisk oljeselskap grunnlagt 1907
 Exxon, USA, grunnlagt 1882, Exxon-navnet ble tatt i bruk 1972, mens det tidligere navnet Esso ble beholdt i land utenfor USA, i 1999 fusjonert til dagens Exxon Mobil Corporation
 Mobil (Mobil Corporation), USA, grunnlagt 1866, fra 1999 slått sammen med Exxon til Exxon Mobil
 BP, Storbritannia, dannet 1998 som BP Amoco da British Petroleum Company, grunnlagt 1909, og Amoco slo seg sammen
 Chevron, USA, grunnlagt 1879 (Standard Oil of California), nå Chevron Corporation
 Amoco, USA, grunnlagt 1889, fra 1998 slått sammen med BP til BP Amoco, fra 2001 under navnet BP plc
 Texaco, USA, grunnlagt 1901, slått sammen med Chevron til ChevronTexaco 2001, kalt Chevron Corporation fra 2005

 Andre 
 Agip (Azienda Generale Italiana Petroli), italiensk statseid oljeselskap opprinnelig dannet i1926, seinere aksjeselskap som fusjonerte med energikonsernet Eni i 2003.
 Amerada Hess, amerikansk oljeselskap grunnlagt 1919
 Atlantic Richfield Company (Arco), tidligere amerikansk oljeselskap, dannet 1966 da det slo seg sammen med Atlantic Refining Company, grunnlagt 1866 , ble seinere del av dagens ConocoPhillips
 Borealis A/S, internasjonalt petrokjemikonsern grunnlagt 1994 i Danmark
 Caltex, amerikansk oljeselskap opprettet 1936 som California-Texas Oil Company, fra 2001 del av ChevronTexaco
 CanArgo, olje- og gasselskap med virksomhet i særlig Georgia og Kaukasus
 ConocoPhillips, amerikansk oljeselskap dannet 2002 da Conoco og Phillips Petroleum Company ble slått sammen
 Elf Aquitaine, tidligere fransk oljeselskap dannet i 1976 da Elf og Aquitaine slo seg sammen, nå fusjonert med TotalFina og utgjør TotalFinaElf.
 Gulf Oil, amerikansk oljeselskap, grunnlagt 1901, ble overtatt av det seinere ChevronTexaco i 1984
 Halliburton, amerikansk olje- og entreprenørselskap grunnlagt 1919
 Grupa LOTOS S.A, polsk oljeselskap grunnlagt 1971
Lundin Energy, internasjonalt oljeselskap med hovedkontor i Stockholm, dannet i 2001 da Talisman Energy kjøpte Lundin Oil AB
 OMV Aktiengesellschaft (tidligere ÖMV, en forkortelse for Österreichische Mineralölverwaltung), østerriksk olje- og gasselskap grunnlagt i 1956
 Petrofina, tidligere belgisk integrert oljeselskap opprinnelig grunnlagt 1920, selskapets petroleumsprodukter ble solgt under navnet Fina, inngår i dagens Total
 Petrobras (Petróleo Brasileiro), brasiliansk integrert oljeselskap grunnlagt 1953 med produksjon i mange land, Sør-Amerikas største industrikonsern
 Phillips Petroleum Company, tidligere amerikansk olje- og gasselskap grunnlagt 1917, slått sammen med Conoco til ConocoPhillips i 2002, datterselskapet Phillips Petroleum Company Norway del av Phillips-gruppen i Nordsjøen
 Q8, kuwaitisk oljeselskap etablert i 1983 
 Questerre Energy Corporation (QEC), kanadisk olje- og gasselskap
 RWE Dea AG, tysk oljeselskap, tilknyttet energikonsernet RWE som opprinnelig ble grunnlagt 1898, har overtatt blant andre det tyske oljeselskapet Deminex, grunnlagt 1969
 Standard Oil, amerikansk oljeselskap 1870-1911. fortsatte blant annet som Esso og siden Exxon
 Total S.A., fransk oljeselskap opprinnelig dannet i 1924 som Compagnie Française des Pétroles
 TotalFinaElf, fransk oljeselskap, dannet 2000 da Total og Elf Aquitaine slo seg sammen med det belgiske Fina, selskapet heter i dag Total

 Norske oljeselskaper 
''* Se også liste over norske og utenlandske oljeselskaper i Norge

I 2005 opererte 24 oljeselskaper, både norskeide og datterselskaper av utenlandske, i oljevirksomheten på norsk kontinentalsokkel. De største av disse selskapene var Statoil, Norsk Hydro, Exxon Mobil (medregnet Esso Norge), BP, Eni, Norske Shell, ConocoPhillips, Marathon (USA) og Total. I alt 34 oljeselskaper var da rettighetshavere på norsk sokkel, deriblant Petoro. 

Lista viser nåværende og tidligere norskeide selskaper.
 Aladdin Oil & Gas Company, olje- og gasselskap med lete- og utvinningslisenser i Russland
 Det Norske Oljeselskap, grunnlagt 1971, skiftet navn til DNO ASA i 1991
 Hydro Texaco AS, oljeselskap dannet 1995 og eid av Norsk Hydro og amerikanske ChevronTexaco, overtatt av Reitangruppen omdøpt til YX 2006
 Norsk Brændselolje, tidligere oljeselskap som solgte oljeprodukter, grunnlagt i 1920, fusjonerte til Norsk Olje i 1976, som siden ble en del av Equinor
 Petoro AS, opprettet i 2001 som rettighetshaver for SDØE (Statens direkte økonomiske engasjement i petroleumsvirksomheten)
 Revus Energy, oljeselskap med virksomhet i modne områder på norsk kontinentalsokkel, grunnlagt i 2002 
 Saga Petroleum, grunnlagt i 1972 og overtatt av Norsk Hydro og Statoil i 1999
 Equinor ASA, den norske stats oljeselskap dannet i 1972, fusjonerte med Norsk Hydros olje- og gasselskap i 2007 til StatoilHydro

 Andre 
 Norsk Olje a.s., tidligere selskap for markedsføring av petroleumsprodukter, etablert i 1976 da Norsk Brændselolje, Norske OK og Norsk Hydros avdeling for markedsføring av petroleumsprodukter ble slått sammen, fra 1979 eid av Equinor, solgte bensin og oljeprodukter under navnet Norol
 Naturkraft AS, energiselskap som ble dannet i 1994 for å bygge gasskraftverk i Norge

 Se også 
 Liste over norske og utenlandske oljeselskaper i Norge
 Oljeindustrien
 Energiselskap

 Eksterne lenker